永利皇宮

永利皇宮由永利渡假村股份有限公司擁有及經營，起喺澳門路氹地區，係個佔地接近六百萬平方呎嘅綜合度假村。用於佢嘅第一階段總投資超過42億美元，起咗六年左右，响2016年8月22號開業；第二階段建築正喺道設計緊，打算整非博彩設施，例如活動空間、互動娛樂裝置、餐飲供應及酒店客房等等。

賭場
永利皇宮娛樂場面積約為42.4萬平方呎，日日廿四小時營業，擺住323張賭檯及1,066部老虎機，重設有私人博彩廳及天際娛樂場。

問題
响2018年1月11號，李靜儀、梁孫旭及蔡錦富，聯同幾個賭場員工去到政府總部，向行政長官遞請願信，要求政府督促博彩企業依法控煙。有到場員工稱，永利皇宮娛樂場嘅中場，有幾個長期打開門嘅吸煙室，二手煙成日由入面飄出嚟，令到附近賭枱嘅員工苦不堪言；亦有客人喺非吸煙區域吸煙，不過往往喺控煙辦人員到場之前，就有人清走嗮啲證據；更試過有賭客拎一百萬出嚟挑戰法律，直言：「你罰啦！」故此，希望政府加大力度執法，同時賭場唔好縱容賭客犯法。

梁孫旭、李靜儀、林倫偉及李振宇，同一批永利皇宮娛樂場職員，响2018年3月12同13號，喺永利皇宮附近擺街站收集簽名，嚟敦促政府同賭場落實「工作場所無煙害」。梁孫旭指出，員工反映永利皇宮娛樂場入面，有3個未經衛生局批准而開嚟畀客人用嘅吸煙室——一旦有賭場稽查嚟巡視，佢哋就會走鬼——即刻閂門兼唔准佢哋繼續食煙客——經常有人通風報信；而賭場入面嗰啲空氣檢測儀器亦俾人做咗手腳，搞到反映唔到實際情況；啲污糟空氣損害員工健康。

响2018年4月10號，超過兩百個永利澳門及永利皇宮嘅員工，聯同李靜儀、梁孫旭同蔡錦富等人，由皇朝教科文中心外面遊行到永利澳門外面，再向公司代表遞請願信，要求嚴格控煙、反對公司靠通風報信等方法縱容客人違法食煙……

李靜儀、梁孫旭、葉惠、吳劍業、吳斌祺等人响2019年1月拜訪博彩監察協調局，就賭場控煙執法情況反映意見，提及永利皇宮同永利澳門嘅賭廳係違規食煙嘅重災區；太陽城、鉅星、廣東等貴賓廳長期都冇改善；據從業員反映，唔單止公司唔准前線員工提醒犯規客人，就連部分貴賓廳公關都會縱容佢哋食煙，甚至提供埋煙仔同打火機等，予以服侍添。

軼事
响2017年7月28號，彭博報道：史提芬永利喺集團業績分析員會議當中，話之所以永利皇宮喺4月全月拉匀蝕錢，係因為有班賭客喺百家樂賭枱上面，贏走咗過千萬美元，又提到佢哋係由個叠馬仔集團帶嚟嘅；消息人士表示嗰個係太陽城集團，然而該集團回應記者查詢時話無可奉告。

《明報》响2017年7月30號嘅新聞指：賭場聲稱輸錢，一向被視為宣傳伎倆，呢件事撲朔迷離。

酒店
佢樓高28層，客房、套房及別墅一共有1,706間。

意外
响2022年8月11號，51歲姓Bautista嘅菲律賓男維修員，喺北大堂檢查電動升降台嘅機動花槽時，出咗事，爆頭喪命；勞工局跟住指示永利皇宮停止事發之處嘅所有工作，並提交意外調查報告。

嘢食
餐廳有14間——泓、川江月、永利扒房、永利宮、99麵、如珠如包、咖啡苑、花悅、皇宮咖啡廷、池畔咖啡廳、小意．大利、紅8粥麵、甜藝廊及永利吧。

其他
喺該處，奢侈品同名牌舖頭佔地約10.7萬平方呎；康體及休閒設施包括觀光纜車、健身中心、水療康體中心、髮廊及泳池；會議空間佔地約3.7萬平方呎；亦有畀人哋免費參觀到嘅景點同藝術裝置，包括個8英畝大嘅表演湖、花卉藝術布置及藝術品展示。

參攷

外拎
澳門豪華酒店 | 福布斯旅遊指南五星榮譽 | 永利皇宮官網
澳門酒店
澳門賭場
澳門旅遊景點